**Likumprojekta**

**“****Valsts ieņēmumu dienesta amatpersonu**

**izdienas pensiju likums”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likuma mērķis ir nodrošināt Valsts ieņēmumu dienesta ierēdnim ar dienesta pakāpi un amatpersonai, kura veic operatīvo darbību (turpmāk – amatpersona), tiesības uz izdienas pensiju un noteikt tās piešķiršanas, aprēķināšanas un izmaksāšanas kārtību. Tā kā Valsts ieņēmumu dienesta amatpersonu darbs saistīts ar profesionālo iemaņu zudumu un sociālo bīstamību, viņas ilglaicīgi nav iekļautas izdienas pensiju saņēmēju lokā, ir pieļauta nevienlīdzīga attieksme. Pieņemot likumprojektu, nevienlīdzīgā attieksme pret Valsts ieņēmumu dienesta amatpersonām tiks novērsta.  Likums stāsies spēkā 2022. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2018. gada 23. oktobra rīkojuma Nr. 553 “Par konceptuālo ziņojumu “Par 3. pensiju līmeņa iemaksu veikšanu un izdienas pensiju piešķiršanu Valsts ieņēmumu dienesta amatpersonām ar speciālajām dienesta pakāpēm””  (turpmāk – konceptuālais ziņojums) (prot. Nr. 49 41) 5. punktā doto uzdevumu izpilde. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likuma “Par Valsts ieņēmumu dienestu” 2. panta 2. un 4. punktu viens no Valsts ieņēmumu dienesta galvenajiem uzdevumiem ir piedalīties muitas lietu, nodokļu un nodevu administrēšanas un likumpārkāpumu atklāšanas valsts ieņēmumu jomā politikas izstrādāšanā un īstenot šo politiku, kā arī novērst un atklāt noziedzīgus nodarījumus valsts nodokļu, nodevu un citu valsts noteikto obligāto maksājumu jomā un muitas lietu jomā.  Minēto Valsts ieņēmumu dienestam noteikto uzdevumu veikšanai nepieciešama atbilstoša amatpersonu kompetence, kas ietver gan amatpersonu zināšanas un pieredzi, gan arī cilvēka garīgās un fiziskās spējas. Tieši cilvēka fizisko darbspēju saglabāšana un nodrošināšana nepieciešamajā līmenī ir viena no būtiskākajām problēmām, ar ko saskaras Valsts ieņēmumu dienests, īstenojot tam noteiktos uzdevumus.  Lai nodrošinātu Valsts ieņēmumu dienesta pakalpojumu sniegšanu nepieciešamajā tempā un kvalitātē, jāapzinās, ka, veicot šos uzdevumus, amatpersona sev piemītošās un darbam nepieciešamās fiziskās un psihoemocionālās spējas pakāpeniski zaudē tieši darba vides faktoru ietekmē. Nodrošinot Valsts ieņēmumu dienesta uzdevumu izpildi, Valsts ieņēmumu dienesta amatpersonas veic ar īpašu risku saistītu darbu, kam raksturīga paaugstināta psiholoģiskā un fiziskā slodze, ko Valsts ieņēmumu dienests nevar novērst ar darba aizsardzības pasākumiem. Darba vides kaitīgo faktoru ietekmes uz amatpersonu veselību rezultātā radušās arodslimības, kā arī novecošanas rezultātā radušās saslimšanas būtiski ietekmē Valsts ieņēmumu dienesta pakalpojumu sniegšanai nepieciešamās fiziskās spējas. Valsts ieņēmumu dienesta amatpersonu fiziskā novecošanās un ar gadiem progresējošie fizisko spēju zudumi rada risku, ka netiks nodrošināta kvalificēta Valsts ieņēmumu dienesta uzdevumu izpilde tieši Valsts ieņēmumu dienesta Nodokļu un muitas policijas pārvaldē, Iekšējās drošības pārvaldē un Muitas pārvaldē, kur amatpersonu pienākumi ir noziedzīgu nodarījumu valsts nodokļu, nodevu un citu valsts noteikto obligāto maksājumu jomā un muitas lietu jomā atklāšana un novēršana. Turpretī, neesot atbilstošām darbspējām, Valsts ieņēmumu dienesta amatpersonas šos pienākumus nespēs kvalitatīvi izpildīt.  Valsts ieņēmumu dienesta Nodokļu un muitas policijas pārvaldē, Iekšējās drošības pārvaldē un Muitas pārvaldē amatpersonu darba vide un apstākļi pielīdzināmi darba apstākļiem, kādos savus pienākumus pilda Iekšlietu ministrijas padotības iestāžu nodarbinātie, kuri veic operatīvo darbību un kontroli uz valsts robežām. Līdzīgi pastāv klimatisko apstākļu ietekme, notiek pārvietošanās ar operatīvo transportlīdzekli, amatpersonas pakļautas dažādiem stresa faktoriem, t.sk. citu personu agresīvai rīcībai. Šie riski pielīdzināmi riskiem, kādi konstatējami arī citām nodarbināto grupām, kuras jau šobrīd saņem izdienas pensijas.  Tādējādi ir svarīgi pieņemt minēto likumu, kas nodrošinās, ka Valsts ieņēmumu dienesta amatpersonām būtu iespēja saņemt sociālās garantijas pirms darbspēju zuduma un tās izmantot, lai pielāgotos jaunajai situācijai. Šobrīd arvien aktuālāks kļūst fakts, ka veselības stāvokļa dēļ Valsts ieņēmumu dienesta amatpersonas darbu atstāj tādā vecumā, kad vēl nav sasniegts pensijas vecums, vai arī amatpersonas cenšas paildzināt nostrādāto laiku Valsts ieņēmumu dienestā, atrodoties ilgstošā prombūtnē, noformējot darbnespēju. Tādā veidā tiek radīta finansiāla ietekme Valsts ieņēmumu dienesta atlīdzības un valsts sociālajam budžetam, vienlaikus liedzot iespēju Valsts ieņēmumu dienestam piesaistīt jaunus nodarbinātos.  Vērtējot Latvijas Republikas Saeimas 2019. gada janvāra pētījuma “Tiesību uz speciālo pensiju noteikšanas prakse Eiropā” 7. tabulā norādīto, secināms, ka policistiem, valsts drošības dienestu un izlūkdienestu darbiniekiem vairākās Eiropas Savienības valstīs ir piešķirtas dažādas speciālās pensijas, turklāt Lietuvā speciālo pensiju saņēmēju lokā vienlaikus ar policistiem, valsts drošības dienestu un izlūkdienestu darbiniekiem un robežsardzi iekļauts arī Muitas dienests, savukārt Valsts ieņēmumu dienesta amatpersonas pretēji citās valstīs noteiktajam jau ilgstoši netiek iekļautas izdienas pensiju saņēmēju lokā.  Pēc Latvijas neatkarības atgūšanas tika izveidotas divas organizācijas, kuru uzdevums bija ieņēmumu iekasēšana, proti, Valsts finanšu inspekcija, kas bija atbildīga par nodokļu iekasēšanu, un Muitas departaments (Finanšu ministrijas pakļautībā), kas atbildēja par muitas nodevām un nodokļiem par starptautisko tirdzniecību. Savukārt 1994. gadā finanšu izziņas un operatīvās rīcības nodokļu administrēšanas jomā funkciju nodrošināšanai izveidoja Finanšu izziņas departamentu, kas 1996. gadā kļuva par Finanšu policijas pārvaldi (finanšu policija). 2002. gadā izveidoja Muitas kriminālpārvaldi (Muitas policijas pārvalde), kas nodarbojās ar kontrabandas lietām un veica normatīvajā aktā noteikto operatīvo darbību, lai atklātu un novērstu noziedzīgus nodarījumus muitas lietu jomā. 2017. gadā Saeimā pieņēma grozījumus likumā “Par Valsts ieņēmumu dienestu”, kas noteica apvienot finanšu policiju un muitas policiju vienā izmeklēšanas iestādē – Nodokļu un muitas policijas pārvaldē, turklāt 2018. gadā tika izveidota jauna struktūrvienība – Iekšējās drošības pārvalde, kas veic operatīvās darbības attiecībā uz Valsts ieņēmumu dienesta amatpersonu pārkāpumiem.  Ņemot vērā, ka visas šīs Valsts ieņēmumu dienesta struktūrvienības nodrošināja muitas lietu, nodokļu un nodevu administrēšanas un likumpārkāpumu atklāšanas valsts ieņēmumu jomā politikas izstrādāšanu un īstenošanu, kā arī novērsa un atklāja noziedzīgus nodarījumus valsts nodokļu, nodevu un citu valsts noteikto obligāto maksājumu, kā arī muitas lietu jomā, secināms, ka izdienas stāžā, kas dod tiesības uz izdienas pensiju, ieskaitāms viss šajās Valsts ieņēmumu dienesta struktūrvienībās nostrādātais laika periods.  Jāņem vērā, ka konceptuālajā ziņojumā tika atbalstīts 4. risinājums, ka izdienas pensiju piešķir Valsts ieņēmumu dienesta amatpersonām ar dienesta pakāpēm vecumā no 55 gadiem. Turklāt atbilstoši konceptuālajā ziņojumā norādītajam izdienas stāžā, kas dod tiesības uz izdienas pensiju, ieskaita 80 procentus no kopējā apdrošināšanas stāža un tam pielīdzināmā stāža, kurš noteikts saskaņā ar likumu “Par valsts pensijām”, ja amatpersona citā Valsts ieņēmumu dienesta amatā nodienējusi (nostrādājusi) vismaz 10 gadus vai arī nodienēti (nostrādāti) vismaz 10 gadi citas institūcijas amatā.  Ievērojot, ka šobrīd Valsts ieņēmumu dienestam nav pieejams atbilstošs finansējums, lai nodrošinātu konceptuālajā ziņojumā norādītā 4. risinājuma ieviešanu, t.i., izdienas pensiju piešķiršanu vecumā no 55 gadiem, savukārt līdz tam arī iemaksu veikšanu trešajā pensiju līmenī, Valsts ieņēmumu dienests ir nolēmis sākotnēji īstenot daļu no konceptuālajā ziņojumā minētā risinājuma – nodrošināt izdienas pensijas visām Valsts ieņēmumu dienesta Nodokļu un muitas policijas pārvaldes, Iekšējās drošības pārvaldes un Muitas pārvaldes amatpersonām, tomēr paaugstinot izdienas pensiju saņemšanai noteikto vecumu no 55 uz 60 gadiem, lai nodrošinātu izdienas pensiju izmaksu Valsts ieņēmumu dienestam pieejamā finansējuma ietvaros, tādējādi arī neradot finansiālu slogu valsts budžetam. Savukārt pie trešā pensiju līmeņa iemaksu veikšanas Valsts ieņēmumu dienests plāno atgriezties jau pēc kopīgas izdienas pensiju politikas pārskatīšanas un sakārtošanas visā valstī, lai nodrošinātu vienlīdzīgu attieksmi pret visiem izdienas pensiju saņēmējiem.  Vienlaikus norādāms, ka esošā izdienas pensiju sistēma daudzos aspektos ir novecojusi un nesasniedz savu sākotnējo mērķi, radot nevienlīdzīgu situāciju nereti pat līdzīgu amata pienākumu veicēju starpā.  Piekrītot Valsts kontroles secinājumiem, kā arī Saeimas Sociālo un darba lietu komisijas paustajai nepieciešamībai pārskatīt un pilnveidot izdienas pensiju sistēmu, lai nodrošinātu vienotas, vienlīdzīgas un taisnīgas sistēmas izveidi, valstī kopumā būtu jātiecas uz izdienas pensiju saņēmēju loka sašaurināšanu, saglabājot izdienas pensijas vai līdzvērtīgas citas sociālās garantijas tikai tām darbinieku kategorijām, kuru pienākumu izpilde patiesi ir saistīta ar profesionālo spēju zudumu novecošanās rezultātā vai īpašu bīstamību amata pienākumu izpildē.  Lai sasniegtu minēto, tika izvērtēti šādi aspekti:  1) izdienas pensijas saņēmēju vecuma sliekšņa paaugstināšana, pielāgojoties reālajai situācijai, kad cilvēku vidējais mūža ilgums ir palielinājies un tie profesionālās spējas lielākoties saglabā ilgāk;  2) izmaksājamā izdienas pensijas apmēra ierobežošana, ja persona turpina strādāt, sekmējot personu nodarbinātību arī pēc izdienas pensijas vecuma iestāšanās;  3) iespēja izdienas pensijas pakāpeniski aizstāt ar iemaksām pensiju trešajā līmenī, tādējādi mazinot nepieciešamo budžeta finansējumu līdzvērtīgu sociālo labumu nodrošināšanai.  Jāņem vērā, ka atbilstoši Latvijas Republikas Saeimas 2019. gada janvāra pētījuma “Tiesību uz speciālo pensiju noteikšanas prakse Eiropā” 2.4. apakšpunktā norādītajam visās Eiropas Savienības valstīs pakāpeniski tiek paaugstināts vecums, no kura personai ir tiesības saņemt speciālo pensiju. Jau šobrīd atsevišķas Eiropas Savienības valstis (Islande, Nīderlande, Rumānija, Īrija) ir noteikušas minimālo vecumu speciālās pensijas saņemšanai – 60 gadus, kas ir saistīts ar vispārējā pensionēšanās vecuma paaugstināšanos. Arī Latvijas Republikā tiek pakāpeniski paaugstināts vispārējais pensionēšanās vecums, tādējādi Valsts ieņēmumu dienests, izstrādājot likumprojektu, ņēmis vērā citu Eiropas Savienības valstu praksi un noteicis minimālo vecumu izdienas pensijas saņemšanai 60 gadus. Jāņem vērā, ka Valsts ieņēmumu dienesta sākotnēji virzītais likumprojekts par izdienas pensiju aizstāšanu ar trešā pensiju līmeņa iemaksām būs ieviešams tikai gadījumā, ja tas tiks attiecināts vienlīdzīgi uz visiem izdienas pensiju saņēmējiem. Ievērojot, ka šobrīd nav izstrādāts vienots risinājums pārejai uz trešā pensiju līmeņa iemaksām, nav pieļaujams, ka pret vienādos apstākļos esošām personām (izdienas pensiju saņēmējiem) tiek piemērota nevienlīdzīga attieksme, vieniem piešķirot trešā pensiju līmeņa iemaksas, bet citiem – izdienas pensijas, šobrīd Valsts ieņēmumu dienesta ieskatā nav iespējams pāriet uz trešā pensiju līmeņa iemaksām, ja tās netiek vienlīdzīgi attiecinātas uz visiem izdienas pensiju saņēmējiem un ieviestas vienlaikus.  Sakarā ar nākotnē sagaidāmajiem riskiem saistībā ar iedzīvotāju novecošanos, kā rezultātā ir apdraudēta sociālās apdrošināšanas sistēmas finansiālā stabilitāte, ir nepieciešams veikt pasākumus pensiju sistēmas ilgtspējas nodrošināšanai. Tādējādi ir nepieciešams palielināt jau šobrīd noteikto vecumu izdienas pensiju saņemšanai no 50 un 55 gadiem uz 60 gadiem. Turklāt jāņem vērā, ka 2019. gadā paredzamais mūža ilgums vīriešiem ir 70,8, bet sievietēm – 79,9 gadi.  Valsts ieņēmumu dienesta ieskatā – līdzīgi kā ar pakāpenisku vecuma paaugstināšanu vispārējā pensiju sistēmā – šajā gadījumā arī attiecībā uz izdienas pensijām būtu jāveic pakāpeniska vecuma paaugstināšana. Jāņem vērā, ka 2025. gada 1. janvārī pensionēšanās vecums būs 65 gadi, tādējādi ir loģiski, ka arī izdienas pensiju saņemšanas vecums pakāpeniski tiek paaugstināts, proti, nosakot to no 60 gadiem – piecus gadus pirms vecuma pensijas saņemšanas.  Šāds vecums noteikts, ņemot vērā iepriekš noteikto vecumu pensijas saņemšanai – 60 gadus, jo pēdējās desmitgadēs notikušās un joprojām notiekošās izmaiņas darba tirgū, kas ir saistītas ar pāreju no darbaspēka ietilpīgas uz zināšanu ietilpīgu ekonomiku, rada labvēlīgu augsni cilvēku iespējami ilgākai palikšanai darba tirgū.  Šo izmaiņu rezultātā arvien mazākam skaitam cilvēku ir nepieciešamība veikt fizisku darbu, zūd nepieciešamība piesaistīt savu darbu konkrētai vietai un laikam un tiek radītas arvien lielākas iespējas ar elastīgu darba formu palīdzību pielāgot darbu cilvēka individuālajām vajadzībām un spējām. Ar jaunām tehnoloģijām un pakalpojumiem, lai, izmantojot tāldarbu un kvalifikācijas pilnveidošanu, nodrošinātu elastīgus darba nosacījumus, iespējams sekmēt, ka gados vecāki darba ņēmēji var ilgāk atrasties darba tirgū.  Valsts ieņēmumu dienests, paaugstinot minimālo vecumu izdienas pensiju saņemšanai uz 60 gadiem, motivēs arī citas tiešās pārvaldes iestādes pārskatīt izdienas pensiju saņemšanas minimālo vecumu, līdzīgi, kā to jau šobrīd dara citās Eiropas Savienības valstīs, vienlaikus nodrošinot, ka līdz brīdim, kad visās tiešās pārvaldes iestādēs vienlaikus netiek noteikts pārejas mehānisms uz trešā pensiju līmeņa iemaksām, Valsts ieņēmumu dienesta amatpersonas nepamatoti netiek izslēgtas no izdienas pensiju saņēmēju loka. Turklāt šis risinājums šā brīža izdienas pensiju sistēmā iekļausies vislabāk, proti, kā jau norādīts, nav iespējams ieviest trešā pensiju līmeņa iemaksas, ja tās vienlīdzīgi netiek attiecinātas pret visiem izdienas pensiju saņēmējiem, savukārt izdienas pensiju vecuma paaugstināšana uz 60 gadiem gan veiksmīgi iekļausies izdienas pensiju sistēmā, nodrošinot sociālās sistēmas ilgtspēju, gan arī motivēs citas iestādes paaugstināt izdienas pensiju saņemšanai noteikto vecumu.  Lai pilnībā aptvertu visus ieturējumus, kas būtu veicami no izdienas pensijām, likumprojektā pārņemts likuma “Par Valsts pensijām” 11. panta pirmās daļas 1. un 2. punkta regulējums. Likumprojekts paredz ievērojami plašākas tiesības izdarīt ieturējumus no izdienas pensijām salīdzinājumā ar citiem izdienas pensiju likumiem, tomēr atkārtoti jānorāda, ka esošā izdienas pensiju sistēma daudzos aspektos ir novecojusi, turklāt atsevišķi izdienas pensiju likumi tika izstrādāti jau pirms normatīvajos aktos tika nostiprinātas tiesības veikt piedziņu pamatojoties uz institūciju (amatpersonu) lēmumiem, kuri izpildāmi bezstrīda kārtībā vai citu institūciju (amatpersonu) lēmumiem, kurus saskaņā ar likumu izpilda tiesas nolēmumu izpildīšanai noteiktajā kārtībā, tādējādi ir būtiski pārņemt Likumprojektā aktuālāko redakciju, tādējādi paplašinot tvērumu attiecībā uz ieturējumu izdarīšanu no izdienas pensijām. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts ieņēmumu dienesta izveidotā darba grupa.  Labklājības ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķgrupa ir Valsts ieņēmumu dienesta ierēdņi ar dienesta pakāpēm un amatpersonas, kuras veic operatīvo darbību. |
| 2. | Tiesiskā regulējuma ietekme uz tautsaimniecību un administratīvo slogu | Projektā paredzētajam tiesiskajam regulējumam nav būtiskas ietekmes uz tautsaimniecību un administratīvo slogu, jo tā regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskas personas, nepārsniedz 200 *euro*, kā arī administratīvās izmaksas naudas izteiksmē gada laikā Valsts ieņēmumu dienestam nepārsniegs 2000 *euro*. Administratīvās izmaksas tiks precizētas pēc papildu informācijas saņemšanas no Labklājības ministrijas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. gads | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 246 291 | 0 | 392 832 | 610 896 |
| 2.1. valsts pamatbudžets | 0 | 0 | 0 | 222 696 | 0 | 392 832 | 610 896 |
| 2.2. valsts speciālais budžets | 0 | 0 | 0 | 23 595 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | –246 291 | 0 | –392 832 | –610 896 |
| 3.1. valsts pamatbudžets | 0 | 0 | 0 | –222 696 | 0 | –392 832 | –610 896 |
| 3.2. speciālais budžets | 0 | 0 | 0 | –23 595 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 246 291 | X | 392 832 | 610 896 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | - 2022. gadā Valsts ieņēmumu dienestam nepieciešams finansējums 222 696 *euro* apmērā 18 amatpersonu izdienas pensiju izmaksām ar vidējo pensiju 1031 *euro* apmērā;  - 2023. gadā Valsts ieņēmumu dienestam nepieciešams finansējums 392 832 *euro* apmērā 33 amatpersonām izdienas pensiju izmaksai ar vidējo pensiju 992 *euro* apmērā;  - 2024.gadā nepieciešams finansējums 610 896 *euro* apmērā 52 amatpersonu izdienas pensiju izmaksai ar vidējo pensiju 979 *euro* apmērā.  Nepieciešamo finansējumu izdienas pensiju izmaksai no 2022. gada līdz 2024. gadam Valsts ieņēmumu dienests nodrošinās sava budžeta ietvaros, pārdalot to Labklājības ministrijai (Valsts sociālās apdrošināšanas aģentūrai), savukārt jautājums par nepieciešamo finansējumu izdienas pensiju izmaksām turpmākajos gados tiks risināts Labklājības ministrijas pamatbudžeta bāzes projekta sagatavošanas procesā atbilstoši Ministru kabineta 2012. gada 11. decembra noteikumu Nr. 867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 10.3.2. apakšpunktam.  Lai nodrošinātu likumprojekta ieviešanu, Valsts sociālās apdrošināšanas aģentūrai 2022. gadā nepieciešams finansējums izmaiņu īstenošanai (informācijas sistēmas izstrādei) 23 595 *euro* apmērā (50 cilvēkdienas), kas tiks nodrošināts Labklājības ministrijai (VSAA) piešķirtā finansējuma ietvaros. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. | | | | | | |
| 8. Cita informācija | Izdienas pensiju administrēšanu nodrošinās Labklājības ministrija (Valsts sociālās apdrošināšanas aģentūra). | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saskaņā ar likumprojektā paredzēto pilnvarojumu Ministru kabinetam ir jāizstrādā:   1. Ministru kabineta noteikumi, kas nosaka izdienas pensijas piešķiršanas, aprēķināšanas un izmaksas kārtību; 2. grozījumi Ministru kabineta 2013. gada 22. janvāra noteikumos Nr. 46 “Noteikumi par izdienas pensijas saņēmēja apliecību”, kas noteic izdienas pensijas saņēmēja apliecības izsniegšanas un anulēšanas kārtību, kā arī izdienas pensijas saņēmēja apliecības paraugu.   Lai Valsts ieņēmumu dienesta amatpersonām, kurām atbilstoši likumprojektā noteiktajam rodas tiesības uz izdienas pensiju, nodrošinātu izdienas pensijas aprēķināšanu, piešķiršanu un izmaksu, nepieciešams izstrādāt jaunus Ministru kabineta noteikumus, kas paredzēs kārtību, kādā Valsts ieņēmumu dienesta amatpersonām tiks aprēķināta, piešķirta un izmaksāta izdienas pensija.  Viena no Valsts sociālās apdrošināšanas aģentūras funkcijām ir pensiju, pabalstu, atlīdzību, valsts izdienas pensiju un valsts sociālo pabalstu piešķiršanas un izmaksu nodrošināšana. Lai izpildītu minēto funkciju, Valsts sociālās apdrošināšanas aģentūra administrē valsts sociālās apdrošināšanas speciālos budžetus un valsts pamatbudžeta programmas, no kurām finansē valsts sociālos pabalstus, valsts izdienas pensijas un valsts atbalstu valsts sociālajai apdrošināšanai. Tādējādi paredzēto noteikumu projektā regulējuma izpildi Valsts sociālās apdrošināšanas aģentūra nodrošinās esošo funkciju ietvaros. Noteiktā parauga izdienas pensijas saņēmēju apliecības izsniedz Valsts sociālās apdrošināšanas aģentūra. Lai Valsts sociālās apdrošināšanas aģentūra Valsts ieņēmumu dienesta amatpersonām, kurām ar minētās iestādes lēmumu tiktu piešķirta izdienas pensija, varētu izsniegt noteiktā parauga izdienas pensijas saņēmēja apliecību, nepieciešams izdarīt grozījumus Ministru kabineta 2013. gada 22. janvāra noteikumos Nr. 46 “Noteikumi par izdienas pensijas saņēmēja apliecību”. |
| 2. | Atbildīgā institūcija | Par Ministru kabineta noteikumu, kas nosaka izdienas pensijas piešķiršanas, aprēķināšanas un izmaksas kārtību, projekta izstrādi atbildīga ir Finanšu ministrija (Valsts ieņēmumu dienests).  Ņemot vērā, ka sociālās drošības un veselības aizsardzības politika ir Labklājības ministrijas kompetencē, par grozījumiem Ministru kabineta 2013. gada 22. janvāra noteikumos Nr. 46 “Noteikumi par izdienas pensijas saņēmēja apliecību” atbildīga ir Labklājības ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu 2021. gada \_\_\_\_\_\_ tiks publicēta Finanšu ministrijas tīmekļa vietnē http://www.fm.gov.lv sadaļā “Sabiedrības līdzdalība” – “Tiesību aktu projekti” – “Nodokļu politika”, kā arī Ministru kabineta tīmekļvietnē sadaļā “Valsts kanceleja” – “Sabiedrības līdzdalība”- “Ministru kabineta diskusiju dokumenti”. adrese: https://mk.gov.lv/content/ministru-kabineta-diskusiju-dokumenti. |
| 2. | Sabiedrības līdzdalība projekta izstrādē | Sabiedrības pārstāvji var līdzdarboties likumprojekta izstrādē, rakstveidā sniedzot viedokļus par likumprojektu pēc tā publicēšanas minētajā tīmekļa vietnē. |
| 3. | Sabiedrības līdzdalības rezultāti | Iebildumi, priekšlikumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts ieņēmumu dienests, Labklājības ministrija un Valsts sociālās apdrošināšanas aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nepaplašina un nesašaurina Valsts ieņēmumu dienesta līdzšinējās funkcijas un uzdevumus, neietekmē pieejamos cilvēkresursus. Likumprojekts nenosaka jaunas institūcijas veidošanu vai institūciju reorganizāciju un likvidāciju. |
| 3. | Cita informācija | Nav |

Finanšu ministrs J. Reirs

Sirmā 67012618

sanita.sirma@vid.gov.lv